שלמה לחיאני

שלמה (שלומי) לחיאני (נולד ב-22 במאי 1965) הוא איש ציבור ישראלי, כיהן כראש עיריית בת ים בשנים 2003–2014. הוא הושעה מתפקידו בפברואר 2014 בעקבות כתב אישום שהוגש נגדו. לחיאני הודה והורשע בשלוש עבירות של הפרת אמונים, ללא רכיב מרמה, באפריל 2015 נגזר עליו עונש של 8 חודשי מאסר בפועל, מתוכם ריצה 5 חודשים, הוטל עליו קנס, והוטל וקלון למשך 7 שנים. בשנת 2022 פגה תקופת הקלון והוא מתמודד בבחירות לראשות העירייה בשנת 2023.

ביוגרפיה
לחיאני נולד בישראל למשפחה שעלתה ארצה מבנגאזי שבלוב. שירת בצה"ל בחיל ההנדסה הקרבית. בשנת 1997 הקים תנועה עצמאית בבת-ים בשם "בת-ים בראש מורם". בשנת 1998 קיבלה תנועתו חמישה מושבים במועצת העיר. כיהן כיושב ראש האופוזיציה במועצת העיר. בשנת 2003 נבחר לראשות העיר ובשנת 2008 נבחר לכהונה נוספת. ב-13 בינואר 2011 הודיע על הצטרפותו למפלגת "קדימה".

ב-2002 הגיש הבנק נגד לחיאני ואלשב תביעה לבית המשפט המחוזי בתל אביב, בדרישה למינוי כונס נכסים. סכנה לפשיטת רגל איימה על לחיאני. באביב 2003 הגיעו הבנק ולחיאני להסדר חובות מעורר עניין: במסגרת ההסכם מחל הבנק ללחיאני על חוב של 16 מיליון שקל. ערבות מדינה שניתנה לפרויקט חולטה על ידי הבנק.

בשנת 2003 בנק המזרחי הגיש לבית המשפט המחוזי בתל אביב-יפו בקשה לכינוס נכסים כנגד קבוצת לחיאני, בגין חוב לבנק בסך כ-35 מיליון ש"ח, שלחיאני ואשתו היו ערבים אישית לו. פסק הדין שניתן חייב את קבוצת לחיאני להחזיר לבנק 20.6 מיליון ש"ח. בתמורה, מחל בנק המזרחי לקבוצת לחיאני על חובות בסך 11 מיליון ש"ח. החוב לבסוף הועבר לבנק אגוד, בהתערבות מנכ"ל הבנק דב קוטלר. לימים, לאחר שנבחר לראשות העירייה, פתחה עיריית בת ים חשבונות בבנק איגוד בתמיכת לחיאני.

פרשות פליליות 
ב-28 בדצמבר 2009 נעצר על ידי המשטרה, בחשד לעבירות פליליות ושחיתות שלטונית.

בליל המעצר נעצר גם אחיו, אבי לחיאני, אשר על פי חשד המשטרה ורשויות המס שימש כ"איש הביצוע" במרבית העברות. זאת באמצעות שימוש בסמכויותיו של אחיו כראש העיר, לצורך קידום אינטרסים כלכליים ואישיים. נכסים שרכשה החברה בבעלותו, עברו השבחה בחסות הוועדה המקומית לתכנון ולבנייה שכפופה לראש העיר. באפריל 2013 הוגש נגדו כתב אישום.

באוגוסט 2010 הונח מטען תחת רכבו של אחד העדים נגד שלומי לחיאני. ארבעה ימים לאחר מכן הוצת רכבו.

בספטמבר 2011 המליצה המשטרה להעמידו לדין, בעבירות של קבלת שוחד, מרמה והפרת אמונים, הלבנת הון ועוד. באוגוסט 2013 דחה בג"ץ את בקשתו לדחיית השימוע בעניינו עד אחרי הבחירות המוניציפליות הקבועות ל-22 באוקטובר 2013. בתחילת ספטמבר 2013 ערך פרקליט המדינה, משה לדור, את השימוע. בתחילת אוקטובר 2013 הוגש נגדו כתב אישום בגין עבירות של לקיחת שוחד, מרמה והפרת אמונים. ב-20 באוקטובר 2013 הדיח בג"ץ את לחיאני מתפקידו, אך החליט לאפשר לו להתמודד בבחירות למועצות המקומיות, שהתקיימו יומיים לאחר מכן. בבחירות אלה זכה לתמיכת 57.5% מציבור המצביעים ונבחר לתקופת כהונה שלישית. אולם בפברואר 2014 הושעה למשך שנה מתפקידיו כראש העיר, כחבר מועצת העיר ותפקידים אחרים ברשות או הכרוכים בניהול כספי ציבור, עקב כתב האישום נגדו.

במאי 2014 הודה במסגרת הסדר טיעון לחיאני בשלוש עבירות של הפרת אמונים והורשע בהן. בתמורה סעיפי השוחד נמחקו מכתב האישום. נקבע כי לחיאני נטל כספי ציבור וניצל שררה בעת שהיה מודע לפסול במעשיו, ובזמן שהיה בניגוד עניינים מהותי בין חובותיו כראש עירייה לבין האינטרסים האישיים שלו כאיש עסקים פרטי, ומתוך העדפת ענייניו הפרטיים. בספטמבר 2014 גזר בית המשפט על לחיאני שישה חודשי עבודות שירות, שנת מאסר על תנאי, ותשלום קנס של 250,000 ש"ח. לאחר ערעור הפרקליטות, באפריל 2015 גזר עליו בית המשפט המחוזי 8 חודשי מאסר בפועל ובנוסף הוטל עליו קלון למשך 7 שנים. בנובמבר 2015 דחה בית המשפט העליון בקשת רשות ערעור של לחיאני. ב-27 בדצמבר 2015 החל לרצות את עונשו בבית הסוהר חרמון. לאחר שוועדת השחרורים החליטה לנכות שליש מעונשו, לחיאני שוחרר על-תנאי מבית הסוהר ב-13 במאי 2016.

ניסיונות חיסול 
במהלך השנים בוצעו ניסיונות חיסול של לחיאני ושל בני משפחתו על ידי גורמים פליליים. במרץ 2007 בוצע ירי לעבר לשכתו של לחיאני בעירייה. בשנת 2009 בוצע ירי לעבר אבי לחיאני, אחיו של שלומי, והוא נפגע באורח קל. במרץ 2010 נזרק רימון רסס לעבר רכבה של סיגל לחיאני, גיסתו של שלומי. בשנת 2013 בוצע ניסיון חיסול לאור יום של סועד בבית העסק של אבי וסיגל לחיאני, "קפה ג'ו" שבטיילת בת ים, אולם הירי נמנע עקב מעצור בנשק. ביוני 2021 הוטמן מטען חבלה סמוך לרכבו של שלמי לחיאני, אולם באותה העת שהה במדינה אחרת. לפי הפרסומים, המטען הונח בשל סכסוך עסקי של לחיאני עם גורמים פליליים בעולם התחתון מהמגזר הערבי. במרץ 2023 השליכו עבריינים מטען חבלה רב עוצמה לעבר מסעדה בטיילת בת ים, הנמצאות בבעלות משפחת לחיאני, וכמעט ופגעו בצעירים שישבו במקום.

לאחר השחרור מן הכלא 
עם שחרורו מן הכלא, פרש לחיאני מהחיים הפוליטיים, עקב הקלון שהוטל עליו. בזמן זה התמקד בעסקיו הפרטיים.

העיתונאי עמרי מניב מחדשות 12 חשף כי לחיאני השתלט באמצעים לא כשרים על בניין ישן ברחוב בלפור 2, אשר נהרס על ידי העירייה. מדובר בנכס בקו ראשון לים השווה עשרות מיליוני שקלים. על פי התחקיר, אמר לחיאני כי באמצעות קשריו בעירייה ישייך חובות ארנונה פיקטיביים אדירים לנכס, כדי להוריד את ערכו, וכך הוא ושותפיו יקבלוהו במחיר זול משמעותית. כדי לכסות את החוב, בעלי הנכס מכרו נכסים אחרים, אך הנאמן על הנכס, עו"ד משה פרץ, המקורב ללחיאני, השתמש בכספים אלו כדי לשלם לעצמו שכר טרחה, ובינתיים החוב טפח. באמצעות עורך הדין חיים פרץ, אחיו של הנאמן, רכש לחיאני בחשאיות מוחלטת את חלקו בנכס של אחד היורשים, אדם מבוגר בעל יכולת קבלת ההחלטות גבולית. מנהל העיזבון, עורך הדין פרץ, לא דיווח ליורשים או לבית המשפט שלחיאני הפך לשותף בנכס. במקביל, ניהלו עורכי הדין פרץ משא ומתן בערוץ בחשאי למכירת כלל הנכס ללחיאני, תמורת 52 מיליון שקלים. לבסוף עורך הדין פרץ אולץ להתפטר מהתיק, לאחר שנטען כלפיו שקידם את ענייניו של לחיאני.

חזרה לפוליטיקה 
תקופת הקלון הסתיימה ב-2022 ובמאי 2023 השיק את קמפיין הבחירות שלו. במהלך הקמפיין תבע לחיאני את ראש העיר צביקה ברוט, לאחר שזה מנע שימוש במתקני פרסום עירוניים לטובת קמפיינים של בחירות. השופטת מיכל אגמון-גונן דחתה את עתירתו של לחיאני, והוא חויב בהוצאות משפט. בנוסף, הגיש לחיאני תביעת דיבה נגד ברוט, לאחר שזה התייחס ל"מעורבות של גורמים פליליים ושחיתות בעירייה" בתקופת כהונתו של לחיאני, וכן כי העירייה "הגיעה לפשיטת רגל עם חובות וגירעון עצום".

חיים אישיים 
בשנת 2012 השתתף בעונה השישית של "רוקדים עם כוכבים" והגיע למקום השביעי.

בשנת 2017 ערך לחיאני צום רפואי בפיקוח של 40 ימים בבית הבריאות, והשיל ממשקלו 40 ק"ג.

קישורים חיצוניים 

 
 
 
  ; במקור, כתבה בתוכנית "פנים אמיתיות"
 
  , מתוך התוכנית "פגוש את העיתונות"
 
  , מתוך תוכנית הבוקר "אורלי וגיא"

הערות שוליים

ראשי רשויות מקומיות ישראלים שהורשעו בדין
מורשעים בהסדר טיעון
ראשי עיריית בת ים
מתחרי רוקדים עם כוכבים (ישראל)
מורשעים בעבירות מרמה והפרת אמונים בישראל
אישי ציבור ישראלים שהוטל עליהם מאסר
ראשי רשויות מקומיות מטעם קדימה
פוליטיקאים ישראלים שהשתתפו בתוכניות מציאות ישראליות
ישראלים שנולדו ב-1965